Batu basurek Pagaruyuang VI

Batu basurek Pagaruyuang VI adolah ciek batu basurek nan ditamuan di Kapalo Bukit Gombak, Nagari Baringin, Tanah Datar, Sumatera Barat. Isi batu basurek ko singkek, tadiri dari duo barih sajo, iyolah tantang surang tokoh banamo Tumanggung Kudawira. Batu basurek ko ditulih dalam bahaso Jawa Kuno dan manggunoan aksara Sanskerta. Bantuak goresan aksaranyo indak talalu elok, sainggo disangko baso panulih nan mamahatkannyo indak tarampil bana.

Dipakiroan baso Tumanggung Kudawira adolah surang pajabaik katurunan Jawa nan bapangkek manangah atau randah; nan iduik sabalun atau pado maso pamarentahan Rajo Adityawarman, labiah kurang akia abaik ka-13 s.d. abaik ka-14 M.

Kini ko, batu basurek Pagaruyuang VI disimpan di Kompleks Prasasti Adityawarman basamo-samo jo tujuah batu basurek lainnyo, iyolah di Gudam, Nagari Pagaruyung, Tanah Datar.

Alih aksara jo tajamahan

Alih aksara 
Barikuik iko naskah batu basurek tu manuruik transkripsi Arlo Griffith (2012), sbb.:

 °om̐ pa(bh/g)unnira tumaṅguṃ ku-
 ḍa vira |

Tajamahan 
Tajamahan naskah batu basurek tu manuruik Machdi Suhadi (1990) adolah :

 "Salamaik ditatapkannyo Tumanggung Kudawira".

Manuruik Budi Istiawan (2006), mungkin sajo Tumanggung Kudawira adolah salah surang anggota rombongan Ekspedisi Pamalayu nan datang ka Sumatera sabalun maso Adityawarman, dan tajamahannyo adolah:

 "Bahagia. Ateh asia karajo Tumanggung Kudawira",

Samantaro Arlo Griffiths (2012) bapandapek baso kok diliek sacaro paleografis, kato pagunnira (dari pagon, Bhs. Jawa: tampek, arati kiasannyo "makam"), salain tu dapek juo dibaco pabhunnira" (dari pa-awu-an, Bhs. Jawa: parabuan, tampek panyimpanan abu). Dek karanonyo, Griffiths manyaranan duo tajamahan, yaitu:

 "Om. Tampek paristirahatan Tumenggung Kudawira", jo
 "Om. Tampek panyimpanan abu Tumenggung Kudawira".

Caliak pulo 

 Adityawarman
 Daftar batu basurek di Sumatera Barat
 Kerajaan Pagaruyung
 Malayapura
 Prasasti Pagaruyung III

Rujuakan 

Pagaruyuang VI
Minangkabau